15.3.2023.
LV
Eiropas Savienības Oficiālais Vēstnesis
C 96/33
Pēc II pasaules kara privāta plūmju pārstrāde bija aizliegta.
Rūpnīca, kas atradās Fordonā [Fordon] (tagadējā Bidgoščas rajonā), kļuva par lielāko plūmju iepircēju, un tās galvenais produkts bija plūmju ievārījums.
Vislas ielejas iedzīvotājiem plūmju audzēšana kļuva ekonomiski nozīmīga ne tikai labvēlīgā mikroklimata dēļ, bet arī sakarā ar plūmju pieprasījumu no Fordonas pārstrādes rūpnīcas un vietējā apgabala restorāniem, kā arī tuvumā esošā Vislas tirdzniecības ceļa dēļ.
Vara katli (poļu valodā kocioł kuprowy, no latīņu cuprum (varš)), maisītāji (poļu valodā bocian) un pavardi ir kļuvuši par pastāvīgu apkārtējo ciematu ainavas iezīmi.
Kornela universitātē par plūmju ievārījuma ražošanu Lejasvislas ielejā izstrādāta doktora disertācija ar nosaukumu “Stirring the pot in Poland: traditional plum jam, regional identity, and rural development in the Lower Vistula Valley” [Katlu maisīšana Polijā: tradicionālais plūmju ievārījums, reģionālā identitāte un lauku attīstība Lejasvislas ielejā].
Pētījumu rezultāti liecina, ka Lejasvislas ielejas pašvaldību iedzīvotāji entuziastiski audzē tradicionālo šķirņu augus un to darbība palīdz saglabāt biodaudzveidību un aizsargāt ģeogrāfiskā apgabala specifiku, kas veidojusies gadsimtu gaitā.
Turklāt pētījumi, kuri veikti Kazimierz Wielki universitātē Bidgoščā un kuros analizēts kulinārijas mantojums un tūrisma attīstība, ir parādījuši, ka produkts “Powidła śliwkowe z Doliny Dolnej Wisły” būtībā ir kļuvis par Lejasvislas ielejas zīmolu.
Produkta “Powidła śliwkowe z Doliny Dolnej Wisły” ražošana vēl aizvien ir svarīga vietējai sabiedrībai.
To apstiprina tas, ka produkts ir atrodams gadatirgos un daudzās plūmju ievārījuma prezentācijās, kur to var arī nogaršot un iegādāties.
Starp tiem ļoti populārs notikums ir “Święto Śliwki” [“Plūmju svētki”], kas kopš 2001. gada notiek Strzelce Dolne ciematā.
Dažu gadu laikā svētki sāka piesaistīt desmitiem tūkstošu apmeklētāju no visas Polijas.
“Święto Śliwki” ir kļuvuši par divu dienu pasākumu, un žurnālisti Lejasvislas ieleju dēvē par “Polijas plūmju galvaspilsētu”.
Vietējā televīzijas stacija “TVP Bydgoszcz” un valsts radio raidorganizācijas “Polskie Radio” vietējā filiāle “PIK” šo pasākumu bez maksas reklamē jau 20 gadus.
Kujāvijas-Pomožes vojevodistes Maršala birojs šo pasākumu saistībā ar “Powidła śliwkowe z Doliny Dolnej Wisły” piemin tūristiem paredzētos reklāmas materiālos.
Daudzi raksti vietējos un valsts preses izdevumos, atsauces grāmatās, kurās aprakstītas reģiona tradīcijas, un dažādi apbalvojumi, kas iegūti konkursos, liecina par to, kādā cieņā tiek turēts ievārījums “Powidła śliwkowe z Doliny Dolnej Wisły”.
Polijas Reģionālo un vietējo produktu kameras publikācijās “Powidła śliwkowe z Doliny Dolnej Wisły” ir minēts kā atzīts vietējais zīmols.
Produkts “Powidła śliwkowe z Doliny Dolnej Wisły” divas reizes savā kategorijā ir ieguvis pirmo vietu konkursā “Nasze Kulinarne Dziedzictwo” [“Mūsu kulinārais mantojums”].
Jau vairākus gadu desmitus ievārījums “Powidła śliwkowe z Doliny Dolnej Wisły” ir reklamēts Natura 2000 materiālos kā produkts, ko iegūst ar tradicionālu Lejasvislas ielejas pārstrādes metodi, un tas minēts arī Nacionālā vides aizsardzības un ūdens apsaimniekošanas fonda sagatavotajos materiālos.
Lai saglabātu produkta mantojumu, Toruņas Etnogrāfiskais muzejs nemateriālā mantojuma aizsardzības satvarā ir savācis vēsturiskus materiālus, kas saistīti ar plūmju ievārījumu un plūmju audzēšanu Lejasvislas ielejā un ko tas publicēja 2020. gadā kompaktdiskā “Smażenie powideł metodą tradycyjną” [Plūmju ievārījuma tradicionālā ražošana].
Šī iniciatīva ir izglītojošs projekts, kurā iesaistīti etnogrāfi un produkta “Powidła śliwkowe z Doliny Dolnej Wisły” ražotāji, kas vēlas sasniegt pēc iespējas lielāku skaitu vietējo iedzīvotāju un skolu, kurās projekts tiek prezentēts nodarbību laikā, lai uzturētu plūmju ievārījuma ražošanas tradīciju.
Atsauce uz specifikācijas publikāciju https://www.gov.pl/web/rolnictwo/wnioski-przekazane-komisji-europejskiej